**LĒMUMS**

Liepājā

|  |  |
| --- | --- |
| 2022.gada 10.novembrī | Nr.406/15  (prot. Nr.15, 20.§) |

Par neapdzīvojamo telpu

Kārļa Zāles laukumā 6-48N

nodošanu lietošanā

Biedrība “Tabitas sirds” ir nodibināta kā labdarības organizācija ar mērķi sniegt palīdzību trūcīgām un maznodrošinātām personām un citām sociāli mazaizsargāto personu grupām saskaņā ar Ministru kabineta 2005.gada 11.janvāra noteikumiem Nr.32 “Noteikumi par sociāli mazaizsargāto personu grupām”, īpaši daudzbērnu ģimenēm, nepilnajām ģimenēm, cilvēkiem ar invaliditāti, ģimenēm ar bērniem ar invaliditāti. Kopš 2018.gada 8.marta biedrībai piešķirts sabiedriskā labuma organizācijas statuss jomā “Labdarība”. Biedrība “Tabitas sirds” lūdz nodot lietošanā telpas Kārļa Zāles laukumā 6-48N pirmā humānā atbalsta nodrošināšanai Ukrainas civiliedzīvotājiem, kuri atraduši patvērumu Liepājas pilsētā. Pēc palīdzības Liepājas pilsētā, biedrībā “Tabitas sirds” ik nedēļu vēršas vidēji 30-50 Ukrainas civiliedzīvotāji, saņemot dažāda veida atbalstu ar pirmās nepieciešamības precēm.

Lai nodrošinātu pašvaldības īpašumā esošu telpu racionālu izmantošanu, atbalstītu labdarības darbību veikšanu pilsētā, pamatojoties uz likuma “Par pašvaldībām” 14.panta pirmās daļas 2.punktu, otrās daļas 3.punktu un 21.panta pirmo daļu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 4.1punktu, piekto un sesto daļu, izskatot sabiedriskā labuma organizācijas, biedrības “Tabitas sirds” 2022.gada 2.novembra iesniegumu, Liepājas valstspilsētas pašvaldības dome **nolemj:**

1. Nodot sabiedriskā labuma organizācijai, biedrībai “Tabitas sirds”, reģistrācijas Nr.40008257832 (Valsts ieņēmumu dienesta 2018.gada 8.marta lēmums Nr.56855 “Par sabiedriskā labuma organizācijas statusa piešķiršanu biedrībai “Tabitas sirds”) lietošanā bez atlīdzības uz 1 (vienu) gadu Liepājas valstspilsētas pašvaldības nekustamo īpašumu, neapdzīvojamās telpas Kārļa Zāles laukumā 6-48N, Liepājā (kadastra numurs 17009015234; kopējā platība 184,2 kv.m; bilances vērtība uz 2022.gada 3.novembri - 915,99 EUR), ar mērķi veikt sabiedriskā labuma darbības labdarībā.

2. Uzdot Liepājas pilsētas pašvaldības iestādei “Nekustamā īpašuma pārvalde” slēgt līgumu ar sabiedriskā labuma organizāciju, biedrību “Tabitas sirds” par lēmuma 1.punktā minētā nekustamā īpašuma nodošanu lietošanā, paredzot līgumā šādus noteikumus:

2.1. neapdzīvojamās telpas Kārļa Zāles laukumā 6-48N, Liepājā (kadastra numurs 17009015234) tiek nodotas lietošanā sabiedriskā labuma organizācijai, biedrībai “Tabitas sirds” uz 1 (vienu) gadu, parakstot nodošanas un pieņemšanas aktu;

2.2. nekustamais īpašums tiek nodots lietošanā apmierinošā stāvoklī;

2.3. nekustamais īpašums nododams atpakaļ Liepājas valstspilsētas pašvaldībai, ja tas sabiedriskā labuma organizācijai, biedrībai “Tabitas sirds” nav nepieciešams, netiek izmantots sabiedriskā labuma darbību veikšanai vai brīdī, kad sabiedriskā labuma organizācija, biedrība “Tabitas sirds” zaudē sabiedriskā labuma organizācijas statusu;

2.4. ja sabiedriskā labuma organizācija, biedrība “Tabitas sirds” zaudē sabiedriskā labuma organizācijas statusu, par laiku līdz īpašuma atbrīvošanai maksājama nomas maksa, ko noteicis sertificēts vērtētājs;

2.5. sabiedriskā labuma organizācija, biedrība “Tabitas sirds” maksā nekustamā īpašuma Kārļa Zāles laukumā 6-48N, Liepājā apsaimniekošanas maksu, maksu par komunālajiem un citiem pakalpojumiem, nodokļus, ar kuriem ir aplikts vai var tikt aplikts nekustamais īpašums;

2.6. Liepājas valstspilsētas pašvaldība neatbild par sabiedriskā labuma organizācijas, biedrības “Tabitas sirds” veiktajiem ieguldījumiem un izdevumiem tai lietošanā nodotajā nekustamajā īpašumā. Beidzoties līgumam, sabiedriskā labuma organizācijas, biedrības “Tabitas sirds” veiktie ieguldījumi un izdevumi, tai skaitā nepieciešamie un derīgie, netiek atlīdzināti;

2.7. līgums tiek izbeigts, ja sabiedriskā labuma organizācija, biedrība “Tabitas sirds” neievēro līgumā paredzētos noteikumus.

3. Lēmums zaudē spēku, ja sabiedriskā labuma organizācija, biedrība “Tabitas sirds” viena mēneša laikā no lēmuma pieņemšanas neparaksta līgumu par lēmuma 1.punktā minētā īpašuma lietošanu.

4. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Finanšu pārvaldei, Nekustamā īpašuma pārvaldei, Nekustamā īpašuma pārvaldes Konversijas nodaļai | |